Povzetek revizijskega poročila
Pravilnost dela poslovanja Občine Dol pri Ljubljani

Računsko sodišče je revidiralo pravilnost dela poslovanja **Občine Dol pri Ljubljani** v letu 2022. Cilj revizije je bil izrek mnenja o pravilnosti poslovanja Občine Dol pri Ljubljani v letu 2022 v delu, ki se nanaša na pripravo proračuna in zaključnega računa proračuna občine ter izvrševanje proračuna občine, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere nepridobitnim organizacijam in ustanovam, zadolževanje ter delovno uspešnost in dodatke za delo v manj ugodnem delovnem času.

Računsko sodišče je o pravilnosti dela poslovanja Občine Dol pri Ljubljani v letu 2022 izreklo negativno mnenje, ker občina ni poslovala v skladu s predpisi ter pogodbenimi določili v naslednjih primerih:

* + župan o sprejeti odločitvi o začasnem financiranju v letu 2022 ni obvestil občinskega sveta in nadzornega odbora ter v 30 dneh po sprejetju zaključnega računa proračuna občine za leto 2022 o tem ni obvestil Ministrstva za finance; občina v letu 2022 ni mesečno načrtovala likvidnosti proračuna; obrazložitve proračuna občine za leto 2022, poročilo o realizaciji finančnega načrta občine za leto 2022 in poročilo o doseženih ciljih in rezultatih za leto 2022 niso popolni; občina ni vzpostavila evidence prevzetih obveznosti v breme proračunov prihodnjih let;
	+ evidenca nepremičnega premoženja in načrt razpolaganja z zemljišči za leto 2022 nista popolna; v 1 primeru menjave nepremičnega premoženja in 3 primerih oddaje stvarnega premoženja v najem ni imenovala skrbnika pravnega posla oziroma ga ni določila v pogodbi; 3 uporabnikom, ki niso izpolnjevali zakonsko določenih pogojev, je oddala v brezplačno občasno uporabo prostore Kulturnega doma Dolsko na podlagi Sklepa o ceni in pogojih uporabe prostorov v Kulturnem domu Dolsko, ki pa ni sledil določbam Zakona o stvarnem premoženju države in samoupravnih lokalnih skupnosti;
	+ evidenca oddanih javnih naročil ni popolna; na portal javnih naročil ni sporočila podatkov o oddanih javnih naročilih v letu 2022, katerih vrednost je nižja od vrednosti iz prvega odstavka 21. člena Zakona o javnem naročanju; s sklenitvijo 4 pogodb in aneksa k pogodbi je prevzela več obveznosti, kot je imela za ta namen zagotovljenih sredstev na proračunskih postavkah ob prevzemu obveznosti; s sklenitvijo 2 pogodb za istovrstna dela na istem objektu je vrednost javnih naročil razdelila in se izognila predpisanemu postopku javnega naročanja za eno od oddanih naročil; v 2 primerih je izvedena dela plačevala v višini celotne vrednosti začasne situacije in ne največ do 95 % vrednosti mesečne situacije, kot je določala pogodba; v 6 primerih se ni dogovorila za podaljšanje roka za dokončanje del, od tega pa v 3 primerih v določenem obdobju tudi ni razpolagala s finančnim zavarovanjem za dobro izvedbo pogodbenih obveznosti; v 2 primerih ni pridobila finančnega zavarovanja; v 6 primerih ni pridobila ustreznega finančnega zavarovanja (s prekratkim rokom veljavnosti oziroma brez roka veljavnosti) oziroma ga je pridobila prepozno; v 1 primeru izvajalcu ni zaračunala pogodbene kazni, čeprav ni izkazala, da bi bili razlogi za zamudo na strani naročnika in da gre za opravičeno zamudo pri izvedbi del; v 2 primerih je aneks k pogodbi prepozno objavila na portalu javnih naročil; v 1 primeru pred sklenitvijo pogodbe ni pridobila izjave oziroma podatkov o udeležbi fizičnih in pravnih oseb v lastništvu ponudnika; v 10 primerih pred uvrstitvijo projekta v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije, v 1 primeru pa dokument identifikacije investicijskega projekta ne vsebuje vseh predpisanih sestavin; za 2 projekta ni pripravila investicijskega programa;
	+ objava javnega razpisa na področju športa in razpisna dokumentacija za javni razpis na področju športa za leto 2022 nista vsebovali vseh obveznih sestavin; ni imela sprejetega lokalnega programa za kulturo; v javnem razpisu na področju kulture za leto 2022 ni določila umetniških, kulturnopolitičnih, strokovnih in drugih kriterijev, po katerih se bo posamezen prijavljeni kulturni program ali projekt ocenjeval oziroma vrednotil; 3 prejemnikom sredstev je dodelila in izplačala sredstva, ne da bi izvedla javni razpis; na svetovni splet ni posredovala vseh dokumentov javnih razpisov na področju športa in kulture ter javno dostopnih informacij javnega značaja iz pogodb o sofinanciranju oziroma dodelitvi javnih sredstev brez razpisa;
	+ ni v celoti izvajala nadzora nad zadolževanjem pravnih oseb javnega sektorja na ravni občine; od javnega zavoda, katerega ustanoviteljica je, ni pridobila podatkov o stanju zadolženosti na dan 31. 12. 2022;
	+ del plače za delovno uspešnost direktorja občinske uprave ni bil določen na podlagi ustreznih meril.

Računsko sodišče je Občini Dol pri Ljubljani podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 4. marca 2024